
<תכניות רדיו חינוכי של קול ישראל>
<היו"ר יעקב מרגי:>
רבותיי,  אני מתכבד לפתוח את ישיבת ועדת החינוך, התרבות והספורט של הכנסת. היום ה-19 באוקטובר 2015, ו' בחשון התשע"ו. הנושא שעל סדר היום הוא תכניות רדיו חינוכי של קול ישראל.
תוך כדי שלמדתי את הנושא, זאת לא בעלות בלעדית של קול ישראל. בסדר. נתנו להם קרדיט אבל זאת לא בעלות בלעדית, מה גם שאם כבר מתייחסים, אני רוצה לדעת איפה מקומכם ברפורמה שהולכת ומתגבשת. נראה שלא שכחו אתכם.

אני לא נותן דברי פתיחה. אין ספק שאני מכיר את הרדיו החינוכי מזה שרואיינתי בו כמה פעמים. לא הבנתי איך הרדיו הגיע לאשל הנשיא. פעם אחיינית שלי הייתה שדרנית בערוץ אחר במקום אחר בארץ. זאת נקודת ההיכרות שלי. אין לי ספק שכל מה שקשור לחינוך, הוא כבר טוב, מה גם שזה מכשיר את התלמידים להיות יותר מעורבים בחברה הישראלית ויותר מונגשים נכון, אם נגדיר את זה כך, לתקשורת הישראלית, לדעת את מקומה ולדעת את עוצמתה לכאן או לכאן. אין ספק בכך.

כאשר התבקשתי לקדם את הדיון בנושא הזה, אני חושש שכמו  שיש לנו דברים אחרים בהם היינו סמל ופיילוט בעולם – ואם תרצו דוגמה לדברים בהם ידענו לפגוע, הרי שזה כמו טיפות חלב ואחות בית ספר, כל הדברים הטובים האלה – לאט לאט אנחנו יורדים מהם.

אני אתן את רשות הדיבור למי שביקש אלא אם כן חבר הכנסת פרופסור יוסי יונה ירצה לדבר קודם.

יוחאי רוטנברג, יושב ראש האגודה הישראלית לתקשורת קהילתית.

<יוחאי רוטנברג:>
אנחנו פנינו אליך כבוד היושב ראש. התחנות החינוכיות, יש 46 בארץ ו-35 בבתי הספר, והן בעצם משרתות את כל מגמות התקשורת הכתובה והמשודרת לבגרויות, משרתות תלמידים אבל גם נותנות שירותים לקהילה בשליש מהזמן. זה בתיאום עם קול ישראל, בתיאום עם משרד החינוך, בתיאום עם משרד התקשורת אבל אין בזה שום תיקנון ושום תקצוב. כל העלויות יושבות או מנהלי בתי הספר, מנהלי המרכזים הקהילתיים שנותנים את השירות הזה, צריכים לממן את זה באיזשהו גיוס משאבים שהם עושים, למרות שזה לא גוף מסחרי. הרדיו הזה לא משדר שום שירות מסחרי אלא להפך, אפשר יהיה לשמוע אחר כך גם מעדן שהיא תלמידה באשל הנשיא, עד כמה זה תרם לה וכמה זה תורם לתלמידים.

אתה הקדמת ואמרת שהרדיו משרת את כל תחומי הליבה שמשרד החינוך מנסה ללמד בדרכים אחרות. הוא גם מקדם את תחום האזרחית, תחום הדמוקרטיה, אפשר לקדם מורשת, ציונות, היסטוריה, תנ"ך, הכול באמצעות הרדיו ועושים את זה מאוד טוב. 

בתקופות, נקרא לזה, של גל הטרור – אבל אם זה היה גם בתקופת צוק איתן – הרדיו מרגיע, הרדיו משמש כלי העברת מסרים חיוביים לקהילה. רשת ב' לא תמיד יכולה לענות על כל הדברים האלה למרות שאנחנו כפופים אליה בנושא הזה. אשל הנשיא נותן שירות לכל המושבים, הקיבוצים, הישובים העירוניים, הפריפריה שנמצאת באזור הדרום. אותו הדבר זה נעשה בצפון ואותו הדבר זה נעשה באזור אריאל, שם משרתים את הישובים בגושים ובשומרון.

אנחנו מבקשים מהוועדה לתת את הדעת איך מתקננים את זה כך שבתי הספר ומרכזי התקשורת שנותנים שירות יוכלו לממן את האחזקה השוטפת שהיא בערך 130 אלף שקלים לשנה. אם אנחנו מדברים על מחזורים שהולכים לבגרות – יוני  שהוא המדריך הארצי לרדיו יוכל לפרט בדברים האלה.
<היו"ר יעקב מרגי:>
מי מקצה את התדרים האלה לתחנה?

<חזי נאור:>
משרד התקשורת מקצה תדר. בנוסף לתדר שהוא מקצה, הוא גם קובע פרמטרים טכניים. זה אומר הספק, זה אומר אנטנה, זה אומר הגדרת אזור כיסוי.

<היו"ר יעקב מרגי:>
הוא יכול לבקש או שיש לכם גם שם איזו תקינה מסוימת?

<חזי נאור:>
יש תקינה ועל פיה אנחנו עובדים.

<היו"ר יעקב מרגי:>
לו יצויר שמחר-מחרתיים מוסד חינוכי מסוים רוצה  להקים תחנת רדיו. מה עומד לנגד עיניך לפני שאתה מאשר?

<חזי נאור:>
לנגד עיני עומדים כמה דברים. דבר ראשון, שהוא לא יפריע לתחנות הסמוכות אליו. דבר שני, שהוא יכסה את אזור בית הספר ואת האזור הסמוך לו  בו גרים הילדים.

<היו"ר יעקב מרגי:>
אין מציאות של חפיפה בתדרים?

<חזי נאור:>
לפעמים יש בעיה עם אזורים חופפים ואנחנו מנסים לפתור אותה. לא תמיד מצליחים, אבל מנסים.

<היו"ר יעקב מרגי:>
לו יצויר שהדרישה תהיה פריסה כלל ארצית?

<חזי נאור:>
אנחנו מעוניינים מאוד שתהיה פריסה כלל ארצית של 106.

<היו"ר יעקב מרגי:>
תודה. תמשיך. סיימת?

<יוחאי רוטנברג:>
בקטע הזה סיימתי. אני חושב שכדאי לשמוע את מי שעוסק בחינוך ויכול לתרום ולומר מה הרדיו מוסיף. בשלב זה אני סיימתי, אבל יכול להיות שאני אוכל להוסיף אחר כך.

<היו"ר יעקב מרגי:>
נמצאים כאן נציגי ארגוני המורים?

<דורית חגי:>
אני מהסתדרות המורים. אני רוצה להוסיף ולומר עד כמה דווקא בעת הזאת הרדיו חשוב. מניסיוני ומהיכרותי אני פוגשת בתי ספר שאין בהם רשתות אינטרנט או שיש ערים שההורים מתנגדים לאינטרנט מהסיבות שלהם, של קרינה, והיו על זה כבר מספר ועדות חינוך בהן השתתפתי. דווקא הרדיו היה ממד תקשורתי כחלק אינטגרלי מההוראה בבחינות באנגלית לגבי הבנת הנשמע וכולי. אולי בגלל המודרניזציה הוא נדחק אחורה.

הרדיו לא מזיק, אין לו קרינה, ההורים לא יתנגדו לו, תרבות השמיעה וההאזנה היא מאוד חשובה לתלמידים דווקא בימינו ולא רק להסתכל כל הזמן בעיניים ומאוד חשוב בעיני שגם גלי האתר יחזרו לחינוך וייתנו עוד איזשהו נדבך לאפשרויות של הגיוון בהוראה.

<היו"ר יעקב מרגי:>
תודה. התלמידה מאשל הנשיא.

<עדן רימון:>
שלום. אני עדן רימון, תלמידת כיתה י"ב באשל הנשיא.

<היו"ר יעקב מרגי:>
איפה את גרה?

<עדן רימון:>
קיבוץ חצרים בדרום. 

<היו"ר יעקב מרגי:>
המועצה שלי מארחת את עדן. אתם שייכים לבני שמעון.

<עדן רימון:>
נכון.

<היו"ר יעקב מרגי:>
אנחנו שייכים למרחבים.

<עדן רימון:>
אני נמצאת במגמת הרדיו של בית הספר. בכיתה י' עברתי קורס שדרנים של שנה שלמה. למדתי את הצד המעשי ואת הצד הטכני בתחנה.

<היו"ר יעקב מרגי:>
אני לא שואל אותך מה את רוצה להיות כשתהיי גדולה.

<עדן רימון:>
אתה יכול לשאול. האמת שאני רוצה להמשיך לגלי צה"ל ולהמשיך לעולם התקשורת, אבל.

<היו"ר יעקב מרגי:>
רשמנו זאת בפנינו. 

<עדן רימון:>
בכיתה י"א קיבלתי תכנית אישית שבועית שלי שהיא בעצם הבייבי שלנו של כל ילד שנמצא בתחנה. התכנית שלי עסקה בפערים ובשסעים  בחברה הישראלית, כל שבוע בפער או בשסע אחר בחברה. השנה עשיתי תכנית שקוראים לה "מישהו שומע אותי" שבאה לנצל את הבמה שהרדיו מאפשר ונותן לנו, לבני הנוער, לתת מעצמנו ולהביע את הדעות שלנו.

<היו"ר יעקב מרגי:>
תני לנו קצת פרטים כמו באיזה שעות מתקיים השידור? תכניסי או תנו לנושא.

<עדן רימון:>
התחנה עובדת החל מהבוקר. יש לנו  לוח שידורים. אחרי שלוח השידורים נגמר, אנחנו מפנים את התחנה לקול  ישראל, מעבירים תדר דרך התחנה. בכל שעה יש לנו חדשות. זאת אומרת, אנחנו מאוד כפופים לקול ישראל ולכל מה הולך סביב התחנה. 

חשוב לי להגיד שבחרתי ברדיו ולא בשום מגמה אחרת – ויש מגוון רחב של מגמות – כי מאוד התלהבתי מהעובדה שילדים בגילי, גילאי 16-17 ו-18, יכולים לפתוח מיקרופון ולהגיד מה שיש להם להגיד ולהביע את עצמם.

<היו"ר יעקב מרגי:>
תיזהרי מההתמכרות. יש התמכרות למיקרופון.

<עדן רימון:>
נכון. אנחנו מקבלים הרבה סיפוק מהשידורים האלה. הדבר המיוחד שיש לנו בתחנה – ואני חושבת שהוא חסר גם בתקשורת הישראלית, גם בכנסת ישראל וגם בחברה הישראלית כולה -  זה שהיא באמת ללא אינטרסים וללא אג'נדה לה אנחנו כפופים. אין לנו פרסומות. הכול נקי יותר, טהור יותר וזאת תקשורת אחרת. זה משהו שבאמת אני חושבת שחסר.

<היו"ר יעקב מרגי:>
את רוצה להגיד לי שהצוות החינוכי לא מנסה קצת להתערב?

<עדן רימון:>
ממש לא. יש לנו יד חופשית. כמובן שיש דברים שאנחנו כפופים לגביהם.

<היו"ר יעקב מרגי:>
יש מנהל תחנה?

<עדן רימון:>
יש מנהל תחנה.

<היו"ר יעקב מרגי:>
הוא תלמיד או מורה?

<עדן רימון:>
הוא מורה. הוא מנהל התחנה. מה שאנחנו מעבירים ומשדרים עובר את הסינון שלו, אבל הכול הוא שלנו. יש לנו יד חופשית. זה באמת משהו שאני חושבת שמאוד מאוד חסר לנו כחברה.
התחנה אותי אישית מאוד פיתחה בפן האישי, אם זה ביטחון עצמי, אם זה לדעת איך לדבר, אם נתנה לי ממש קרש קפיצה להגיע לחברי כנסת ולאו דווקא חברי כנסת אלא גם לאנשים אחרים בנקודות משמעותיות בחברה שלנו. יצא לי לראיין אפילו שני  חברי כנסת שנמצאים בוועדה באופן שוטף.

אני יודעת שיש בעיות של תקציב וכאן אנחנו זקוקים להרבה משאבים.

<היו"ר יעקב מרגי:>
איך הציוד שלכם בתחנה? ישן מאוד או לא?
<עדן רימון:>
האמת שלא. התחנה שלנו היא התחנה  מספר אחת. 

<היו"ר יעקב מרגי:>
מי מממן? מי הגורם המממן?

<יוחאי רוטנברג:>
זאת הבעיה.

<ליאורה לייבוביץ:>
אני יושבת ראש אגודת מדיה תקשורת בפתח תקווה. לנו  בפתח תקווה יש תחנה עם ציוד יחסית ישן. אין לי 12 אלף שקלים כדי לתקן משהו. יש לי תחנה שלא עובדת.

<קריאה:>
איפה ראש העיר?

<ליאורה לייבוביץ:>
רוקן אותנו מתקציבים ומנסה לסגור אותנו.

<עדן רימון:>
הדבר החשוב אותו באתי להגיד, והכי חשוב לי להגיד, זה שאי אפשר לשים תג מחיר על מה שאנחנו מקבלים, מה שאני קיבלתי ומה שהחברים שלי מקבלים מהתחנה הזאת. אנחנו באמת הופכים להיות, מעבר לבני נוער שהם מודעים יותר, סקרנים יותר, מעורבים יותר, גם בני אדם.

<היו"ר יעקב מרגי:>
 את המושג תג מחיר שדדו לכם. דברי על ערך מוסף.

<עדן רימון:>
ערך מוסף.  אני חושבת שהחבר'ה שלנו מאוד בולטים לעומת שאר ילדי בית הספר וזה בגלל שכל הזמן מחדירים בנו להיות מעורבים יותר, סקרנים יותר, להיות יותר מודעים פוליטית ופוליטיקה היא לא בושה.

<היו"ר יעקב מרגי:>
שום דבר לא עובר לידכם ואתם לא מרגישים בו.

<עדן רימון:>
כמעט ולא. אנחנו מאוד נעזרים בתקשורת אבל אנחנו מקבלים הרבה מהתחנה. 

<היו"ר יעקב מרגי:>
יש לכם תכניות עם מאזינים?

<עדן רימון:>
יש לנו תכניות עם מאזינים. אנחנו יודעים מי מאזין לנו לפי תגובות. זאת לא תחנה מסחרית.

<היו"ר יעקב מרגי:>
גם לא תלמידים?

<עדן רימון:>
מה זאת אומרת?

<היו"ר יעקב מרגי:>
מאזינים לכם ועולים לשידור גם כאלה שהם לא תלמידים?

<עדן רימון:>
כן. אנחנו לומדים איך להעלות לשידור.

<היו"ר יעקב מרגי:>
אבל בפועל. 

<עדן רימון:>
בפועל, לא. יש לנו שידורים חיים. אפשר להעלות אנשים. בטלפונים פחות משתמשים אצלנו ויש פחות צורך אבל הכול אפשרי.

<ליאורה לייבוביץ:>
התחנה בפתח תקווה.

<היו"ר יעקב מרגי:>
מה זה התחנה, התחנה החינוכית?

<ליאורה לייבוביץ:>
תחנה חינוכית שיש לה חמישה אולפנים בבתי ספר ותחנה מרכזית אחת, מוקד מרכזי בעיר. אצלנו כל התחנות הועברו לבתי הספר ואין להם תקציבים. יש לנו תחנה אחת בבית ספר דתי ישורון שאפילו לא עובדת. היא סגורה ולא נעשה בה כל שימוש. מבחינתנו אין לנו משאבים.
<היו"ר יעקב מרגי:>
מה זה אין לנו? אתם עמותה.

<ליאורה לייבוביץ:>
אנחנו עמותה שהוקמה לפני עשרים שנים על ידי העירייה בזמנו ותוקצבה על ידי העירייה.

<היו"ר יעקב מרגי:>
דרכתם על היבלות של ראש העיר? עשיתם לו משהו?

<ליאורה לייבוביץ:>
כנראה. אני שם רק שנה, אבל לא עוזר לי להיות ממקורביו. יש לו החלטה.

<רחמים מעבי:>
לכן ביקשנו מהרב בוסו שיעזור לנו והוא באמת נרתם לכך. עדיין לא כספית.

<ליאורה לייבוביץ:>
אנחנו נלחמים על חיינו. מה שקורה בשידור הציבורי, קורה בדיוק בשידור הקהילתי, בשידור החינוכי. אם מנהל בית הספר לא יוכל להביא לזה  משאבים, זה לא יהיה. אין לנו יכולת לתת. יש לנו המון דברים, יש לנו הרבה מאוד רוח התנדבות, אבל אי אפשר לקיים את הפעילות.

<היו"ר יעקב מרגי:>
מישהו יודע לומר לי מה עלות הפעלת תחנה?

<יוחאי רוטנברג:>
אני אמרתי שהפעלת תחנה – 130 אלף שקלים לשנה. לא הקמה. ההקמה היא הרבה יותר גבוהה והיא בסביבות 250 אלף שקלים. 

<היו"ר יעקב מרגי:>
הקמה זה משדר ואנטנות.

<יוחאי רוטנברג:>
ואולפנים.

<היו"ר יעקב מרגי:>
אני מבין שמוסדות החינוך הם אכסניה.

<קריאה:>
כן.

<ליאורה לייבוביץ:>
אצלנו ראש העיר לשעבר אוחיון  השקיע הרבה מאוד כסף, כמעט מיליון שקלים, בהקמה של התחנות בבתי הספר. יש לנו אולפנים. היו אצלנו מקול ישראל ויש לנו אולפנים יפים יותר מאשר בקול ישראל אבל אין בהם שימוש כי  יש לי רכיב מקולקל שאין לי כסף לתקן אותו.

<יוחאי רוטנברג:>
בכובע אחר שלי אני מנהל בירושלים את קול כגן – על שם דוקטור הלנה כגן שהייתה רופאת ילדים בירושלים - שיושב בתוך מרכז.  אנחנו משרתים את בתי הספר בירושלים בנושא הזה של הרדיו ובשביל לגייס משאבים, הוא לא מגיע מגורמים מסחריים אלא דרך דילים שעושים או עם בתי ספר או עם קרנות.

<היו"ר יעקב מרגי:>
לו יצויר שיושבים כאן שר האוצר וסגן שר האוצר, מה הסכום השנתי?

<יוחאי רוטנברג:>
אמרתי. 130 אלף שקלים.

<היו"ר יעקב מרגי:>
כל התחנות.

<יוחאי רוטנברג:>
כפול ארבעים. 

<יוסי יונה (המחנה הציוני):>
קרוב לעשרה מיליון שקלים.

<היו"ר יעקב מרגי:>
לא. פחות. שישה מיליון שקלים. כרגע יש קרוב לארבעים תחנות פעילות.

<יוסי יונה (המחנה הציוני):>
זה הסכום לשנה.

<יוחאי רוטנברג:>
כן.

<היו"ר יעקב מרגי:>
קטן על משרד החינוך, תקשורת ואיזה עוד משרד נגייס.

<יוחאי רוטנברג:>
לקול ישראל אין כסף.

<היו"ר יעקב מרגי:>
אתה שמעת ממני קול ישראל?

<יוחאי רוטנברג:>
לא.

<היו"ר יעקב מרגי:>
עוד מעט הוא כמעט לא רלוונטי. אני מדבר על משרד התקשורת.

<עדן רימון:>
מצבנו כתחנה הוא הרבה יותר טוב מהשאר. אני יודעת מביקורים.

<היו"ר יעקב מרגי:>
כי מנהל בית הספר אוהד את הנושא.

<עדן רימון:>
קודם כל, זאת התחנה הראשונה שהוקמה וגם הייתה השקעה, גיוס של כלל בית הספר.  התחנה הזאת היא כבר הרבה שנים, מעל עשרים שנים, והיא הרבה יותר מושקעת.

<היו"ר יעקב מרגי:>
מאחר ואת צעירה, אני אתרום לך מניסיוני. 
<יוסי יונה (המחנה הציוני):>
אל תגידי את זה אף פעם. אל תגידי אף פעם שיש לכם מספיק משאבים.

<היו"ר יעקב מרגי:>
אני אעזור לך. כשאנחנו באים לטפל בנושא, אני מכיר הרבה פורומים שהייתי שותף להם ואלה שטוב להם, לא סבלו ממצוקות שלנו ואמרו שאתם ככה. בגללם לא פתרנו כי אמרו שהנה, יש דוגמאות כאלה. אחרי שנתיים-שלוש, התמזל מזלי והוא נתקע כי התחלף ראש העיר, אפרופו פתח תקווה. לכן כאשר מדברים על הסדרה, אנחנו צריכים לקחת את המצב.

<עדן רימון:>
אנחנו לא במצב הרגיל של שאר התחנות. זאת הנקודה. צריך את העזרה שלכם וצריך אתכם. אל תשתמשו באשל הנשיא כמודל לשאר התחנות. 

<היו"ר יעקב מרגי:>
בואי ננסה להעתיק את המודל של אשל הנשיא. למה אצלכם זה לא  בעייתי?

<עדן רימון:>
כי בית הספר מגויס לזה מבחינת תקציבים ומבחינת מודעות.

<יוחאי רוטנברג:>
זה לא קשור למודעות. אתם בית ספר חקלאי שונה שיש לו תקצוב שונה בהיבט הזה.

<היו"ר יעקב מרגי:>
אתה אומר שונה. מה, מישהו צבע להם תקציב ספציפי לנושא?

<יוחאי רוטנברג:>
לבתי ספר חקלאים יישוביים יש תקציב אחר שונה מבתי ספר אחרים.

<היו"ר יעקב מרגי:>
ברור לי. השאלה אם יש לו תקציב ייעודי לתחנת רדיו?

<יוחאי רוטנברג:>
לא.

<היו"ר יעקב מרגי:>
או למגמת תקשורת?

<יוחאי רוטנברג:>
לא.

<היו"ר יעקב מרגי:>
זאת אומרת שיש כאן רצון טוב. יכול לבוא מחר לאשל הנשיא מנהל חדש  ויחליט שהחלל מעניין אותו יותר ולכן הוא ירצה  להקים תחנת חלל.

<מנחם גרנית:>
אני כמנהל מרכז תקשורת שעובד עם נוער בסיכון מגייס כסף מכל מיני מקומות עבור נוער בסיכון כדי להכניס אותם לנושא הזה, אבל זה לא משהו שהוא ייעודי מתוקצב  וקבוע ויש לו סעיף או במשרד החינוך או במקום אחר. כל הזמן זה הולך מהגורן ומהיקב  כשמנסים להשיג תקציבים לנושא הזה. זה לא משהו מתוקנן. 

<היו"ר יעקב מרגי:>
כל פעם מחדש יש חוסר מודעות לקיום הנושא הזה.

<מנחם גרנית:>
בירושלים אין אנטנה ואין משדר כתוצאה מכך שזה התקלקל, אבל אין לאף אחד כסף לתקן. יש חמש תחנות. יש בעיה עם הסיפור הזה.

אני אחראי מטעם  קול ישראל על תחנות הרדיו החינוכי. אולי להרחיב את היריעה ולסבר את האוזן. יש כארבעים תחנות רדיו חינוכי ברחבי הארץ, בצפון, בדרום ובמרכז. אנחנו כמובן שמים דגש על הפריפריה לא פחות. אני חושב שהתלמידה המצטיינת כאן מאשל הנשיא, זאת דוגמה מצוינת למישהי שבעוד כמה וכמה שנים תהיה בתקשורת הישראלית.

<היו"ר יעקב מרגי:>
חכה. תלוי מה החייל בלשכת הגיוס יחליט.

<מנחם גרנית:>
גם אם היא לא תהיה, יש לה מודעות חברתית גבוהה וזה מה שתחנות הרדיו החינוכי עושות, הן מחנכות את התלמידים למודעות גבוהה בנושא החברתי, מלמדות תקשורת עם דגש על השידור הציבורי. 

אני רוצה לומר שאני מייצג כאן גם את מנהל קול ישראל שרצה להגיע לדיון, שמעון אלקבץ שהיום הוא גם העורך הראשי של רשות השידור.

<היו"ר יעקב מרגי:>
זה אותו שמעון שהיה במשרד התרבות?

<מנחם גרנית:>
כן.

<היו"ר יעקב מרגי:>
הוא חבר.

<מנחם גרנית:>
הוא ביקש ממני לומר – ואני אומר את זה גם בשם עצמי – שאנחנו נותנים תמיכה מלאה ואמונה שלמה ברדיו החינוכי.

<היו"ר יעקב מרגי:>
תוך כדי שאתם מדברים,  עולה לי משהו בראש. אני זוכר את הדיון הער והסוער  שהיה עת רצו כל כך לתת לגלי צה"ל לפרסם חסויות. הרי זה היה אסור.  הנה, אני אומר לכם שאם לא נצליח לגייס לזה משאבים ויתעסקו אתנו בזוטות, בכסף קטן, אני לא אפסול להביא הצעת חוק.
<מנחם גרנית:>
שידור פרסומות ברדיו החינוכי?

<היו"ר יעקב מרגי:>
לא פרסומות. 

<מנחם גרנית:>
חסויות.

<היו"ר יעקב מרגי:>
חסויות זה מוגבל, שלא תהפכו את זה לסטרט-אפ. לאט לאט לכם. חסויות למיזמים חברתיים. אתם יכולים להישאר במשבצת החברתית.  יש סטרט-אפים חברתיים, אז יהיה עוד סטרט-אפ חברתי. אם משרדי הממשלה שומעים אותי, ומיד אני אתן את רשות הדיבור למשרד החינוך, בסדר, ואם לא, נצטרך לתקן את החקיקה בנושא הזה או לייצר חקיקה כי אני לא יודע מה קיים.

<מנחם גרנית:>
יש עשרות בוגרים של הרדיו החינוכי שהם מצויים וממוקמים היום גם בתחנות השידור בישראל וגם בתחנות רדיו.

<היו"ר יעקב מרגי:>
אני צריך לבדוק אם אנחנו לא סובלים מחלקם.

<מנחם גרנית:>
זה כבר נושא אחר. יש כוונה של הכנסת, במסגרת אירועי שישים שנה למשכן, לעשות יום הרדיו החינוכי בכנסת. יש כאן מעין מבנה לאולפן שקוף.

<היו"ר יעקב מרגי:>
אתה יודע שהקצו לזה יום?

<מנחם גרנית:>
כן. אפשר לבדוק את זה עם  דובר הכנסת.

<יהודית גידלי:>
עוד לא קיבלנו.

<היו"ר יעקב מרגי:>
עדיין לא קיבלנו הודעה על כך.

<יהודית גידלי:>
על איזו שנה אתם מדברים?

<מנחם גרנית:>
על  2016. 

<היו"ר יעקב מרגי:>
תזדרזו, בכנסת יש יותר מ-365 ימים.

<מנחם גרנית:>
קיצורו של דבר, אנחנו תומכים תמיכה מלאה בנושא הזה. באמת, זאת עצה לגמרי לא רעה על פניה.

<היו"ר יעקב מרגי:>
הראש בינתיים עובד.

<שרה כץ גינתון:>
למעלה מעשרים שנים אני מדריכה ארצית של לימודי הרדיו במסלול הטכנולוגי במשרד החינוך. הקמתי מספר תחנות ואני מנהלת את תחנת קול ראשונים בראשון לציון. אני רוצה לומר שבכל פעם שאנחנו עומדים להקים תחנה, ראש העיר מאוד מרוצה. יש לו עוד משהו שהוא יכול להתפאר בו בקהילה, כי הנה, הוא בנה רדיו. משום מה להשיג את המאות אלפי השקלים האלה על מנת   להקים את הרדיו, זה הולך יחסית בקלות אבל מאותו רגע שזה מסתיים, למרות הישיבות שמתקיימות לפני כן עם ראש העיר על האחזקה השוטפת – אין אחזקה שוטפת. מנהלי התחנות עובדים כמעט בהתנדבות והם תלויים בראש עיר מתחלף, במנהל בית ספר מתחלף, אין סל שעות, אין מחשבה על ציוד שמתכלה ומתבלה. 

<היו"ר יעקב מרגי:>
מנהל התחנה הוא לא מורה מן המניין?

<שרה כץ גינתון:>
בחלק מבתי הספר, כן. במקרה שלי, אני גם מלמדת רדיו וגם מנהלת את התחנה ועדיין אני יכולה להגיד לך שאת רוב השעות שאני נותנת בעבודה, השעות הן בהתנדבות כי מנהל בית הספר אומר לי שאין לו סעיף כזה. כשהוא פונה לעירייה, העירייה אומרת שאין לה סעיף כזה. הוא צריך לתת לי שעות ואני נמצאת ברדיו מ-8:00 עד 5:00 אבל אין לי מספיק שעות. עכשיו יש המצאה חדשה שקוראים לה עוז לתמורה, אז או-קיי, זה פרטני ואני יושבת ימים שלמים ועושה את המלאכה מתוך פטריוטיות. יושב כאן יוני לביא והוא יכול לחזק את מה שאני אומרת. אנחנו עובדים כמעט בחינם. הכי גרוע זה כשצריך פתאום כסף קטן כדי לתקן משהו, ואז באמת נתקלים בקיר אטום.

לגבי המיזמים החברתיים. גם היום אנחנו תומכים במיזמים חברתיים. כל פעם שיש משהו שהוא לטובת הקהילה, אין לנו בעיה לפרסם אותו ברדיו אבל אין לנו שום יכולת לקבל ולו שקל ממתנדב, מתורם, ממישהו שמוכן לעזור לנו. אין לי שום יכולת לקבל ממנו ואפילו לא שקל.

<היו"ר יעקב מרגי:>
אז  למה הקימו אתכם? אני לא מבין.

<שרה כץ גינתון:>
הקימו אותנו כי זה נשמע טוב. הקימו אותנו כי אולי היה מישהו שמאמין בחינוך.

<היו"ר יעקב מרגי:>
את יכולה לומר לי שיש תרומה מעבר?

<שרה כץ גינתון:>
מדהימה. מדהימה.  כדי לעגן את עצמי בתוך בית הספר, אני היום מאפשרת קיום של מטלות ביצוע באזרחות ובתרבות יהודית ברדיו, לימודי אנגלית, וזה רק כדי שתהיה לי הצדקה  מבחינת המקצועות הנלמדים בבית הספר, עד כדי כך. לא רק תלמידי תקשורת מגיעים לרדיו אלא גם במסגרת המחויבות האישית והבגרות החברתית שמתקיימת עד סוף י"ב. אנחנו קולטים תלמידים ואז עוד איכשהו אפשר להחליק אותנו על פרויקטים קיימים.  התלמידה שדיברה כאן, לי אישית ממש לא אכפת אם היא תשתלב – ותסלחי לי, כן? – במערכות תקשורת בעתיד. מה שהיא דיברה כאן, זהו, זאת המטרה. אנחנו מגדלים הרבה ילדים כאלה שהם ראש גדול, שמפתחים אחריות, שמפתחים מודעות חברתית, אזרחות פעילה, מוכנים לעשות למען הקהילה ולמען עצמם ולהשמיע את קולם וזאת ההוכחה הכי טובה. יותר מזה לא צריך. נתת לי שנת חיים נוספת, באמת, לשמוע אותך מדברת.
אני מניחה שהיו כאן עוד תלמידים אם המצב הביטחוני לא היה כזה. רצינו להביא אבל הורים די מסרבים שהילדים שלהם יגיעו לכאן.

<היו"ר יעקב מרגי:>
הצענו להעביר את הכנסת לתל אביב למשך חודש, אבל גם שם לא בטוח.

<שרה כץ גינתון:>
כן. גם בתל אביב לא בטוח. אם זאת השפה העברית, אם זאת פעילות שמתקיימת בבית ספר ובקהילה ומודעות למה שקורה בעירייה, דברים שאפשר לתקן, אזרחות פעילה וביטחון עצמי שנרכש במהלך הפעילות הזאת, לפתוח את הראש, לדעת כמה ילדים בחינוך שלנו יודעים מה זה ועדת החינוך של הכנסת ומה עושים בה. הנה, יש לנו תלמידה שיושבת כאן עם אבא שלה והיא הגיעה במיוחד כדי להשמיע את קולה. בכל פעם שמראיינים מישהו ולומדים דברים חדשים, את כל זה לא לומדים במערכת החינוך הרגילה. במערכת החינוך הרגילה מכינים תלמידים לבגרות ואילו אנחנו מכינים תלמידים לחיים. אסור לסגור אותנו.

עכשיו כאשר  רשות השידור עומדת בפני שינוי, ודיברתי על כך עם מנחם גרנית והוא אומר שזה אפילו לא כתוב בתכניות העתידיות.

<מנחם גרנית:>
זה לא מצוין בחוק.

<היו"ר יעקב מרגי:>
לכן שאלתי.

<שרה כץ גינתון:>
אנחנו לא קיימים.

<מנחם גרנית:>
גם קול ישראל לא מופיע בחוק.

<היו"ר יעקב מרגי:>
לכן דרכתי לו על היבלות.

<שרה כץ גינתון:>
אולי מחר ישאלו אותנו מה זכות הקיום שלנו.

<היו"ר יעקב מרגי:>
משרד החינוך אתנו? בבקשה.

<קריאה:>
אנחנו.

<אלירז קראוס:>
גם הדוברת לפני שייכת למשרד החינוך.

<היו"ר יעקב מרגי:>
אבל היא מצד הרדיו. אני רוצה מצד המשרד.

<אלירז קראוס:>
אני באה מהמזכירות הפדגוגית שזה גם מהצד הפדגוגי חינוכי של הדברים. המגמות האלה מתחלקות בין מגמות של החינוך הטכנולוגי ומגמות של החינוך העיוני, אבל העקרונות החינוכיים הם אותם עקרונות כך שאין לי מה להוסיף.

<היו"ר יעקב מרגי:>
לאיזו קטגוריה הן נכנסות?

<אלירז קראוס:>
התחנות, מבחינתנו? המורים של מגמות התקשורת הם המורים שמלווים את התלמידים, כמו שהסבירה גם התלמידה, כחלק מעבודת ההוראה שלהם בחלק המעשי של המגמה. אלה לא מעט שעות. היינו שמחים אם היה תקצוב יותר גבוה לשעות במגמות העיוניות, כי זה היה עוזר גם לבית הספר, בתיאור שלך, לאייש את התחנה יותר.

<היו"ר יעקב מרגי:>
היכן שיש מגמת תקשורת.

<אלירז קראוס:>
היכן שיש מגמות תקשורת.

<היו"ר יעקב מרגי:>
היכן שאין מגמת תקשורת, אין תיקנון.

<אלירז קראוס:>
אין תיקנון.

<קריאה:>
אין תחנה.

<היו"ר יעקב מרגי:>
אין תחנה? כנראה לא חידדתי את השאלה שלי קודם. מוסד חינוכי תיכוני, חטיבה עליונה כפי שאתם קוראים לה.

<יוחאי רוטנברג:>
אם אין מגמת תקשורת, הוא לא יקבל.

<היו"ר יעקב מרגי:>
הוא לא יקבל.

<יוחאי רוטנברג:>
אין רדיו חינוכי.

<אלירז קראוס:>
חלק מהעיקרון החינוכי כאן הוא גם מצוינות ומקצוענות. תלמידים שמקבלים הדרכה גם לגבי עיתונאות בסטנדרטים נכונים, גם לגבי אחריות מקצועית וגם לגבי ניהול, אלה דברים שמקבלים אותם תוך כדי המגמה הזאת. לכן העיקרון הזה שהיכן שיש מגמת תקשורת, מומלץ להקים תחנות רדיו. המשרד לא מתחזק את התחנות. בתיקנון יש שעות הוראה למורה, יש הדרכה מסוימת, ויושב לידי מדריך ארצי במגמות העיוניות שעושה עבודת קודש, ויש פיתוח מקצועי והשתלמויות. אין תקצוב לתחזוקה שוטפת של ציוד. בדרך כלל המשרד יאמר שזה בין הבעלות לרשות המקומית. אני יכולה להעיד על עצמי שאני ניהלתי מחלקת חינוך באחד התפקידים הקודמים שלי ברשות מקומית, הקמנו תחנת רדיו והתקצוב היה משותף לבעלות על בית הספר ולרשות המקומית, התקצוב של ההקמה, ולא מהתקציב השוטף של בית הספר.
<היו"ר יעקב מרגי:>
אני מחדד את השאלה. אני מנהל בית ספר בו יש מגמת כימיה. מי מקים לי את המעבדה?

<אלירז קראוס:>
הרשות המקומית.

<חזי נאור:>
מי מתחזק אותה?

<היו"ר יעקב מרגי:>
הרשות המקומית.

<אלירז קראוס:>
יש מקומות בהם יש תקצוב חלקי כאשר הממשלה מתקצבת, כמו הסעות. יש סעיפים ויש שותפות תקציבית. הממשלה מעבירה לרשות המקומית אחוז מסוים מהתקציב והרשות משלימה אותו. זה לא קיים במקרה של תחנות הרדיו.  כמי שגם ישבה ברשות מקומית, אני לא יודעת אם 13 אלף שקלים, אפילו פחות, לחודש, זה כל כך הרבה כסף לרשות לתת אבל אני אומרת שהיום התקציבית היא שמה שאנחנו מתקצבים זה את שעות ההוראה וההדרכה ולא את הציוד.

<היו"ר יעקב מרגי:>
הבנתי. שימי נקודה. אני מכיר את השלטון המקומי. תבואו למערכת מחזור הניירות ותראו עלונים ושבועונים וכמה משקיע ראש רשות בעלון הזה כי אם לא, ישפדו אותו. כבר אפשר לדעת לפי הכתבות מי מתקצב את העיתון ומי לא. השאלה היא שאלה של רצון. אני לא אומר שכל רשות מקומית יכולה  להרשות לעצמה אבל כולנו מכירים את הפתגם הזה שהוא  תשובה להרבה מחדלים - סדרי עדיפויות. זה לא כסף גדול. אני אומר לכם שזה לא כסף גדול. אני מתפלא. אני לא רוצה להשתגע כי יש הרבה סיבות להשתגע אבל לא במקרה הזה. אני מתפלא איך זה נופל בין הכיסאות. כולם מכירים בחשיבות של המיזם הזה, נקרא לו כך, ובינינו, זה מיזם. זה לא כסף גדול במושגים של האוטוסטרדה שאנחנו מכירים כאן בכנסת.

<יוני לביא:>
אני מדריך ארצי לרדיו חינוכי במסלול העיוני וגם אחראי על תחנת רדיו שקיימתכ בר 17 שנים ביפו. 

<יוחאי רוטנברג:>
ותחנה נוספת שתיפתח בשבוע הבא ברחובות.

<יוני לביא:>
כן. אשל הנשיא פתח את התחנה שלו, בהיסטוריה שלו, כשהוא מכר את עדר הפרות, מה שאומר, כמו שאמרת, שכאשר המנהל רוצה, הוא מצליח להשיג את הכסף.

<היו"ר יעקב מרגי:>
אתה מתאר את זה כאילו חיסלו את הרשת כדי לקנות רדיו. לא.

<יוני לביא:>
לא רחוק מהאמת.

<היו"ר יעקב מרגי:>
לא בשביל. חיסלו את הרפת.

<יוני לביא:>
לא. הרפת ממשיכה.

<היו"ר יעקב מרגי:>
אז מכרו פרות? בסדר. זאת לא עבירה.

<יוני לביא:>
המצב של אשל הנשיא הוא טוב לבו של המנהל שראה את זה כבייבי.

<היו"ר יעקב מרגי:>
לפחות היה לו מה למכור.

<יוני לביא:>
כן. זה מצב שלא יכול להיות בירוחם, שם יש לנו תחנת רדיו שתקועה, או בדימונה, שם אי אפשר לעשות עם התחנה, וגם ביפו.

<היו"ר יעקב מרגי:>
אם הייתם שמים את זה במתנ"ס בירוחם, מצנע היה שם בזמנו.

<יוני לביא:>
זה במתנ"ס.

<היו"ר יעקב מרגי:>
ומצנע לא הצליח?

<יוני לביא:>
גם בנתיבות זה במתנ"ס ואין מה לעשות עם זה כי אין כסף להחזיק את הדבר הזה. ביפו, שוב, מנהל שהפך להיות איש שיווק במקום מנהל. ללכת ולגייס כל הזמן תרומות כדי שהדבר הזה יחיה כי הוא מבין מה הרדיו עושה לתלמידים שלו ביפו.

צריך להגדיר מראש, וחשוב לומר את זה, שרדיו חינוכי הוא לא כמו טלוויזיה חינוכית. תמיד משווים את הטלוויזיה החינוכית ואומרים שזה  אותו דבר, אבל בטלוויזיה חינוכית יש גורמי שיווק, הפצה, קנייה ומכירה וכאן אנחנו מדברים על כך שהתלמידים לוקחים העצמה עצמית, הם מנהלים את המקום.

<היו"ר יעקב מרגי:>
אתה יודע כמה פרסומות סמויות יש בטלוויזיה החינוכית?

<יוני לביא:>
נכון. אם הכנסת את העניין של חסויות ופרסומות, בוא ניקח רגע מצב - - -

<היו"ר יעקב מרגי:>
חסויות. אל תגזימו.

<יוני לביא:>
בירוחם אף אחד לא ייתן חסות, לא בנתיבות וגם לא בדימונה, לא לפרויקט אחד ולא לחצי פרויקט. גם ביפו לא ייתנו חסויות. זה אומר שהחזקים ימשיכו להתחזק והחלשים יישארו  למטה ולא יצליחו להחזיק את עצמם. נתת את הדוגמה של מעבדת כימיה, נכון, יש את הרשות שגם מקימה וגם מעורבת בתחזוקה, אבל את ראש העיר לא מעניין  מה קורה בניסויים בכימיה, אבל כשיש לו תחנת רדיו שמשדרת, הוא מתחיל לדחוף את האצבעות שלו פנימה ולשלוח את האנשים שלו. אם הוא מעורב לגמרי וכל הכסף יגיע ממנו, בסופו של דבר זה גם ישפיע על התכנים וניקיון הכפיים והצורה בה הם לומדים את העבודה שמבוססת על האתיקה העיתונאית, על נקדי פלוס, זה כבר לא יקרה וזה לא יהיה יותר.

<היו"ר יעקב מרגי:>
לכן לא שמתי את כל יהבי בראשי הרשויות אלא אמרתי שצריך לראות.

<יוני לביא:>
מבחינת העבודה, כמו ששרה ציינה. המורים מקבלים את סל השעות שלהם ממשרד החינוך כפי שקובע המפתח של משרד החינוך בכל המקצועות. שעת שידור, עובדים עליה שעתיים-שלוש כדי לשדר אותה וזה במקרה הטוב. יש לנו בין עשרה לעשרים תלמידים בכל מגמה. אם לכל תלמיד יש רק רצועה אחת, רק שידור אחד, תכפיל את זה ותראה עד כמה אנחנו עובדים באמת מתוך רצון לתת והבנה מלאה מה הדבר הזה עושה להם בסופו של דבר, בסוף התהליך. אם ברמלה ילדי PDD עושים בגרות, יש לנו דוגמאות של עיוורים שעושים בגרות, חינוך מיוחד שעושה בגרות והוא בספקטרומים שונים, אנחנו יודעים לאן זה מוביל את התלמידים וזה לא צריך להביא אותם לגלי צה"ל.
<היו"ר יעקב מרגי:>
חבר הכנסת פרופסור יוסי יונה.

<יוסי יונה (המחנה הציוני):>
אני שמח על קיומו של הדיון הזה שנקלעתי אליו באקראי אבל אני שמח שנקלעתי אליו.

<היו"ר יעקב מרגי:>
אין אקראי.

<יוסי יונה (המחנה הציוני):>
כן. יש אות משמים. 

<היו"ר יעקב מרגי:>
אנחנו מאמינים בני מאמינים.

<יוסי יונה (המחנה הציוני):>
אבל הרשות נתונה. 

<היו"ר יעקב מרגי:>
עדיין מלמעלה. רוח אלוקים מרחפת על פני המים.

<יוסי יונה (המחנה הציוני):>
לי הייתה הזכות להתראיין פעמים ספורות אצלכם באשל הנשיא וכל פעם, כאשר אני מוזמן לדבר בכלל בפני נוער, בטח ברדיו חינוכי של בני נוער, אני להוט לעשות את זה ולא כדי להשמיע אלא אני רואה את זה באמת כאקט חינוכי. זה כל כך נחמד, כל כך נעים וכל כך יפה וטוב שנוער מראיין אותך. אתה מרגיש שאתה עכשיו נמצא בתוך תהליך חינוכי, תהליך הגיבוש שלהם כפי שאת אמרת בצורה מאוד יפה, עדן, לגבי מה זה תורם לך, הערך המוסף של הפעילות הזאת.

בוודאי שאני תומך נלהב בקיומו של רדיו חינוכי ובהרחבתו.

יוני נגע באחת מהבעיות הכאובות ביותר של מה שקורה בכלל היום ועוברת כחוט השני במערכת החינוך והיא שתחומים מסוימים של פעילות חינוכית, התפתחותית אפילו, הופכים להיות יותר ויותר חשובים. אנחנו רואים את זה ורואים שניתנת תשומת לב למערכת החינוך לכיוונים ולערוצים בהם האדם יכול להתפתח ואז זה לא רק שמוסרים לו מידע אלא התהליך עצמו הוא תהליך של התפתחות. המצער הוא שבסופו של דבר היכולת הדיפרנציאלית של בית ספר כזה או אחר, היא זו שמעניקה לילדים את האפשרות בעוד שבתי ספר אחרים שידם אינה משגת לקבל את המשאבים הללו, לא עושים זאת.

אחר כך אנחנו מתפלאים מדוע בסופו של יום, כאשר בוחנים מבחינה דמוגרפית או התיישבותית מי מגיע לגלי צה"ל, יש לנו תמונה מאוד מאוד ברורה על פי היישוב שבו הילד או הילדה גדלו והייצוגיות שלהם היא מאוד מאוד גדולה. זאת אומרת, בסופו של דבר ישובים שאין להם את התשתיות הללו כדי לאפשר לילדים שלהם את הפריבילגיה, ואסור שהיה תהיה פריבילגיה, את הדבר הזה, מעין משאב שמן הראוי שיהיה גם בהישג ידם, הרי שבסופו של דבר היכולות הדיפרנציאליות הכלכליות של הישובים, אפשר לומר באופן חד משמעי,  מסכלות את ההזדמנויות שניצבות בפניהם.

באשר לפתרון. אני באמת לא יודע. כמוך, אני לא חושב שהפתרון לא צריך להיות ברמה של ישוב כי אז אנחנו חוזרים לאותו מודל לפיו מי שיש לו, יש לו, ואולי יש כאלה שאין להם אבל יש להם את הכריזמה ואת היכולות המדהימות הללו כדי להביא איזה תורם או תורמת ואז הם מממנים את הרדיו החינוכי. מה קורה לאלה שבגלל סיבות אלה ואלה, חסרונות או יתרונות כאלה ואחרים, ידם אינה משגת? 

מה אנחנו צריכים לעשות, לעניות דעתי, ואני באמת לא יודע איך ממשיכים מכאן, איך למעשה מציעים איזשהו פתרון מבני לסוגיה הזאת. פתרון מבני, כן, אפשר לקחת את השלטון המקומי כמרכיב אחד, את משרד החינוך כמרכיב שני, את משרד התקשורת כמרכיב שלישי ובוודאי בסופו של דבר מגיעים גם אל משרד האוצר כדי שמישהו יישא באחריות המימונית כי זה עניין של המדינה. זה עניין מדינתי. החינוך של הילדים הוא עניין מדינתי. שוויון הזדמנויות הוא עניין מדינתי.

אנחנו בוודאי צריכים לקיים איזושהי שיחה  והתייעצות בינינו משום שאני רואה שבאמת אדוני היושב ראש להוט ונלהב לעזור למיזם הזה, כפי שאתם קוראים לו. אני לא רוצה מיזם, כי זה נשמע כזה כלכלי.  אני אומר פרויקט חינוכי מאוד מאוד חשוב.

<היו"ר יעקב מרגי:>
אמרתי את זה כדי להקצין, כי כולה, מה זה?

<יוסי יונה (המחנה הציוני):>
לא העברתי ביקורת עליך, חס וחלילה.

<היו"ר יעקב מרגי:>
בעין בלתי מזוינת לא תראה את הנקודה של התקצוב הזה בתקציב המדינה.
<יוסי יונה (המחנה הציוני):>
נכון. אני בהחלט נכון, אדוני היושב ראש, לסייע לך היה ותרצה לקדם את זה הלאה, בין אם באמצעות חקיקה, בין אם באמצעות דיונים עם פקידי משרדים שונים כדי להציג בפניהם את החשיבות המאוד גדולה של העניין הזה. מי ייתן שבסופו של דבר נראה לא רק ארבעים בתי ספר אלא יותר ויותר בתי ספר שמאפשרים לתלמידים את ערוץ ההתפתחות הזה שהוא מאוד מאוד חשוב.

<היו"ר יעקב מרגי:>
אם זה לא היה מצחיק, הייתי אומר לכם שזה מצחיק. אני מקריא לכם נקודות סיכום מדיון שהתקיים בינואר 2012. 

<יוחאי רוטנברג:>
הדיון הקודם בכנסת ה-18.

<היו"ר יעקב מרגי:>
אנחנו דורכים במקום. הסיכום הזה יצא לראש הממשלה בנימין נתניהו שהיה ממונה על רשות השידור כמו היום, לשר החינוך דאז וליושב ראש המל"ג  חבר הכנסת גדעון סער, לכחלון שהיה שר התקשורת והיום שר האוצר, לאמיר גלעד, למנשה סמירה, לשלמה בוחבוט. אני אומר לכם שמתוך ארבע נקודות סיכום, אני קורא שלוש ולגבי הרביעית, תוך כדי שאני קורא, אני אגבש אותה. אין לי יכולות על אבל אני יודע מה אני הולך לומר.

"הוועדה מברכת את כל העוסקים בשידור הרדיו החינוכי בהכרה שזהו כלי חינוכי ממדרגה ראשונה והוועדה מאחלת הצלחה לתלמידים הלומדים ועוסקים במסלול זה.

הרדיו החינוכי צריך להישאר עצמאי ובלתי תלוי ולכן גם הפתרונות צריכים להיות בהתאם.

כדי למצוא מימון דרכי פעולה להמשך פעילות והתפתחות הרדיו החינוכי, מבקשת הוועדה – אני קורא את זה לשם ההיסטוריה, אני לא מבקש – מכל הגורמים הנוגעים בנושא, משרד ראש הממשלה, משרד החינוך, משרד התקשורת, רשות השידור, הרשות השנייה לטלוויזיה ורדיו, מרכז שלטון מקומי, מל"ג, להעביר לה הצעות לפעילות עתידית של הרדיו החינוכי תוך התייחסות למימון הרדיו החינוכי ועצמאותו".

לפי הגורמים כאן, פרויקט המרכבה של צה"ל קטן עליכם. לפי הגורמים האלה מהם אנחנו מבקשים. אנחנו כולה מדברים על סדר גודל של שישה מיליון שקלים.  הגופים שמניתי היו אמורים לתת לוועדה את דרכי הפעולה. הגיע משהו מהם?  לא הגיע.

אני לא מבקש מהם כלום.

<מנחם גרנית:>
אנחנו נכחנו בדיון הזה. היינו כאן.

<יוסי יונה (המחנה הציוני):>
משנים את התאריך ואומרים שוב את הדברים.

<היו"ר יעקב מרגי:>
תבינו באיזו מציאות אנחנו חיים. שוב, אני אומר לכם שאם זה היה נושא – סליחה על הביטוי, אני לא רוצה לומר את המילה הלא יפה – מושך תשומת לב והיה עולה 300 מיליון שקלים, הייתם רואים מסיבת עיתונאים ומוצאים את הכסף לכך. אני אומר את זה בצער רב. 

אני כיושב ראש ועדה אפנה לראש הממשלה להביא הצעת מחליטים. ניתן לו לזה שלושים ימים. אני רוצה שהממשלה תעשה את זה כי הממשלה גם יודעת לאגם משאבים עם משרדי הממשלה. מקסימום, שישה מיליון שקלים יכולים לקחת ממשרד האוצר. זה לא סיפור גדול. תאמינו לי, מי שרוצה לדעת, ישב יום, יומיים, שלושה בוועדת כספים ויבין שזה לא בשמים.

במקביל אני אתחיל ונעשה הצעת חוק עליה נחתים את חברי הוועדה, הצעת חוק שתאפשר לתחנות הרדיו לתת חסויות למיזמים חברתיים, חינוכיים, בריאותיים, תוך שימת דגש ותשומת לאזורי הפריפריה. הצבעת על ירוחם, ותאמין לי שעם קצת מעוף של ירוחם, הייתי מגייס שם, מתוך ידיעה, שני מפעלים גדולים או שלושה. אתה רוצה את השמות שלהם? תאמין לי, הם היו מרימים את זה. הקריה למחקר גרעיני  מסוגלת ויכולה לאמץ את הפרויקט הזה. כי"ל. כי"ל משקיעה עכשיו הון עתק בשיפור התדמית שלה אחרי השביתה והיא חשובה לנו. אני אומר לך שאני מאלה שאומרים לתת להם את ההקלות המתבקשות אבל יש לי כמה תנאים כאשר האחד הוא שכל משרדי המטה שלהם יעברו לנגב. הם יכולים לאמץ פרויקט כזה. תאמין לי, עם שימת דגש.

תודה רבה. הישיבה נעולה.   לא תם ולא נשלם. אנחנו נמשיך לעקוב. כפי שאמרתי, אני לא פונה לכל הגורמים אבל אפנה לראש הממשלה. דרך אגב, תלמדי מהניסיון שלנו, שיער לבן כבר אין כי אין לו היכן לתפוס, אבל בגדול כשאת מוציאה מכתב לשני גורמים, לא תקבלי מענה כי זה אומר שההוא יענה וההוא אומר שזה יענה. לכן אני פונה רק לראש הממשלה. תודה רבה.

<הישיבה ננעלה בשעה 14:20.>

